સોરઠ દેશના આભરણ સમાન ગિરનારગિરિની દક્ષિણદિશામાં કૂબેર નામનું સમૃદ્ધ નગર હતું. દ્વારકાધિશ ત્રણખંડના અધિપતિ એવા કૃષ્ણમહારાજાનું સામ્રાજ્ય ત્યાં પ્રવર્તતું હતું. મનોહર વિદ્યાઓને ધારણ કરનાર દેવભટ્ટ નામનો બ્રાહ્મણ કૂબેરનગરમાં રહેતો હતો. તેની દેવલ નામની પત્ની હતી.જેનાથી તેમને સોમભટ્ટ નામના પુત્રની પ્રાપ્તિ થઇ હતી, કાળ ક્રમે કુમાર અને શૈશવ અવસ્થાઓને વટાવી સોમભટ્ટ યૌવન અવસ્થાને પામ્યો ત્યારે શીલાદી અનેક ગુણસમુહથી અલંકૃત અને સાક્ષાત લક્ષ્મી સમાન અંબિકા નામની કન્યા સાથે તેના લગ્ન થયા. સમય જતા દેવભટ્ટ બ્રાહ્મણ મરણ પામતા તેના આત્માની સાથે મિથ્યાત્વથી કલુષિત એવા તેમના ઘરમાંથી જૈન ધર્મપણ દૂર થયો. તેઓ નિરંતર શ્રાદ્ધના દિવસોમાં કાગડાને પીંડ આપવો, નિત્ય પીપળાની પૂજા કરાવી વગેરે પ્રવૃત્તિ કરવા લાગ્યા. ભદ્રક પરિણામવાળી અંબિકા તેમની સાથે રહેવા છતાં જૈન ધર્મમાં દ્રઢ રહી.